b'\n_START_ARTICLE_\nZemeljski plaz Sto\xc5\xbee pod Mangartom\n_START_PARAGRAPH_\nZemeljski plaz Sto\xc5\xbee pod Mangartom se je prvi\xc4\x8d spro\xc5\xbeil 15. novembra 2000 in drugi\xc4\x8d 17. novembra. Pod Sto\xc5\xbeami se je spro\xc5\xbeil v dveh fazah in je kot murasti tok prizadel 4 km oddaljen Log pod Mangartom. Takrat se je v dolino utrgalo dobrih 1,5 milijona kubi\xc4\x8dnih metrov materiala, ki se je ob obilnem de\xc5\xbeevju v naslednjih dneh zaradi prepojenosti uteko\xc4\x8dinil in splazel.\n_START_SECTION_\nOpis\n_START_PARAGRAPH_\nPrvi plaz, ki se je spro\xc5\xbeil pod Sto\xc5\xbeami na vi\xc5\xa1ini med 1400 in 1600 m nadmorske vi\xc5\xa1ine, na ju\xc5\xbenem pobo\xc4\x8dju grebena, 200 \xe2\x80\x93 500 m severozahodno od Mangartske planine, se je ustavil na soto\xc4\x8dju Mangartskega potoka in Predelice in uni\xc4\x8dil most in del regionalnih cest. Po obilnem dvodnevnem de\xc5\xbeju je nato murasti tudi drobirski tok, ki se je po ocenah premikal s hitrostjo 30 km/h, hitro dosegel Log pod Mangartom in pri tem poru\xc5\xa1il most \xc4\x8dez Predelico, 6 stanovanjskih in gospodarskih poslopij, bolj ali manj pa po\xc5\xa1kodoval \xc5\xa1e 23 objektov. Skupaj sta bila torej poru\xc5\xa1ena 2 mostova, prekinjena regionalna cestna povezava med Bovcem in Predelom in odneseno ali zasuto skoraj 2 km visokogorske ceste na Mangarstko sedlo. Po\xc5\xa1kodovana je bila tudi energetska infrastruktura (HE Log pod Mangartom in HE Mo\xc5\xbenica ter elektri\xc4\x8dne in telefonske napeljave)._NEWLINE_Plazi\xc5\xa1\xc4\x8de je imelo povr\xc5\xa1ino okoli 20 hektarjev. Plaz je, s svojo ru\xc5\xa1ilno mo\xc4\x8djo, izdolbel v strugi Mangartskega potoka in Predelice do 500 metrov \xc5\xa1iroka in 500 metrov dolgo dolino ponekod poglobljeno tudi za 40 m, dolvodno od Loga pod Mangartom pa zasul in spremenil izgled precej\xc5\xa1njega dela doline reke Koritnice. \xc4\x8celo plazovine se je na koncu zaustavilo ni\xc5\xbee od MHE Mo\xc5\xbenica na nadmorski vi\xc5\xa1ini okoli 600 metrov._NEWLINE_V tej naravni nesre\xc4\x8di je \xc5\xbeivljenje izgubilo sedem ljudi.\n_START_SECTION_\nPrva faza\n_START_PARAGRAPH_\nPrvi plaz drobirskih mas se je iz akumulacije na Sto\xc5\xbeah v strugo Mangartskega potoka splazil 15. novembra 2000, zasul most na regionalni cesti Predel-Strmec ter ga ob tem poru\xc5\xa1il in se nato pri izlivu Mangartskega potoka v Predelico ustavil. Struga Mangartskega potoka je na tem delu precej \xc5\xa1iroka in polo\xc5\xbena, zato prvi drobirski tok ni bil tako silovit.\n_START_SECTION_\nDruga faza\n_START_PARAGRAPH_\nZaradi obilnih padavin (po podatkih Hidrometeorolo\xc5\xa1kega zavoda RS je v Logu pod Mangartom oktobra in novembra 2000 padlo skupaj 1872 litrov padavin na m\xc2\xb2), ki so povzro\xc4\x8dile pove\xc4\x8danje hudournega Mangartskega potoka in drugih manj\xc5\xa1ih pritokov, so te vode prepojile nakopi\xc4\x8deno gmoto materiala izpred dveh dni in se nato v zgornjem delu Mangartskega potoka splazile kot drugi murasti ali drobirski tok, ki je zdrvel najprej po zelo strmi strugi Mangartskega potoka in nato naprej po strmo nagnjeni strugi Predelice do Zgornjega Loga, kjer je podrl \xc5\xa1e en most, poru\xc5\xa1il 6 objektov in jih \xc5\xa1e ve\xc4\x8d po\xc5\xa1kodoval, ter odnesel tudi 7 ljudi. Ker se tu dolina odpre, se je drobirski tok pahlja\xc4\x8dasto razlil, pri tem izgubil najve\xc4\x8djo mo\xc4\x8d, a \xc5\xa1e vedno na dale\xc4\x8d zasul dolino Koritnice. Ustavil se je \xc5\xa1ele ni\xc5\xbeje od hidroelektrarne Mo\xc5\xbenica.\n_START_SECTION_\nGeologija\n_START_PARAGRAPH_\nPlaz Sto\xc5\xbee se je spro\xc5\xbeil v gru\xc5\xa1\xc4\x8du in ledeni\xc5\xa1ki moreni. Ti le\xc5\xbeita na julijsko-tuvalskih, za vodo slabo prepustnih plasteh laporja in lapornatega apnenca. Bli\xc5\xbenja vrhova Vr\xc5\xa1i\xc4\x8d in Mali Vr\xc5\xa1i\xc4\x8d tvori dolomit, vse pa pre\xc4\x8dka prelom. Odlomni rob plazu je bil na vi\xc5\xa1ini 1525 m, kjer je na povr\xc5\xa1ini stopni\xc4\x8dasto oblikovan dolomit (ledinsko ime \xc5\xa0tenge). Celoten plaz tvorijo kvartarni sedimenti (ledeni\xc5\xa1ka morena - plasti\xc4\x8dna glina in melj, z dolomitnim in lapornim gru\xc5\xa1\xc4\x8dem, s samicami in velikimi bloki apnenca).'